痁臥聞幕中諸公徵樂會飲因有戲呈三十韻
作者：元稹
朝代：唐

paragraphs: 濩落因寒甚，沈陰與病偕。
藥囊堆小案，書卷塞空齋。
脹腹看成鼓，羸形漸比柴。
道情憂易適，溫瘴氣難排。
治尰扶輕杖，開門立靜街。
耳鳴疑暮角，眼暗助昏霾。
野竹連荒草，平陂接斷崖。
坐隅甘對鵩，當路恐遭豺。
蛇蠱迷弓影，鵰翎落箭靫。
晚籬喧鬬雀，殘菊半枯荄。
悵望悲回鴈，依遲傍古槐。
一生長苦節，三省詎行怪。
奔北翻成勇，司南却是咼。
穹蒼真漠漠，風雨漫喈喈。
彼美猶谿女，其誰占館娃。
誠知通有日，太極浩無涯。
布卦求无妄，祈天願孔皆。
藏衰謀計拙，地僻往還乖。
況羨蓮花侶，方欣綺席諧。
鈿車迎妓樂，銀翰屈朋儕。
白紵顰歌黛，同蹄墜舞釵。
纖身霞出海，豔臉月臨淮。
籌箸隨宜放，投盤止罰啀。
紅娘留醉打，觥使及醒差。
顧我潛孤憤，何人想獨懷。
夜燈然檞葉，凍雪墮塼堦。
壞壁虛缸倚，深爐小火埋。
鼠驕銜筆硯，被冷束筋骸。
畢竟圖斟酌，先須遣癘痎。
槍旗如在手，那復敢崴㠢。